Il-Kummissjoni tilqa' bis-sħiħ il-pass li ħadu l-Awstrija, il-Belġju, il-Bulgarija, ir-Repubblika Ċeka, il-Kroazja, Ċipru, l-Estonja, il-Finlandja, Franza, il-Ġermanja, il-Greċja, l-Ungerija, l-Italja, il-Latvja, il-Litwanja, il-Lussemburgu, in-Netherlands, il-Polonja, ir-Rumanija, is-Slovenja, is-Slovakkja, Spanja u l-Isvezja fir-rigward tat-tnedija tal-Kooperazzjoni Strutturata Permanenti (PESCO) dwar id-difiża, billi ffirmaw illum notifika konġunta l ppreżentaw lir-Rappreżentant Għoli Federica Mogherini. Il-President Juncker ilu jappella għal Ewropa aktar b'saħħitha fejn jidħlu s-sigurtà u d-difiża sa mill-kampanja elettorali tiegħu, meta f'April 2014 kien qal: “Nemmen li jeħtieġ li jittieħdu aktar bis-serjetà id-dispożizzjonijiet tat-Trattat eżistenti li jippermettu li dawk il-pajjiżi Ewropej li jixtiequ jagħmlu dan biex progressivament tinbena difiża komuni Ewropea. Naf li dan mhux għal kulħadd. Iżda dawk il-pajjiżi li jkunu jixtiequ jimxu ‘il quddiem għandhom jiġu inkoraġġiti jagħmlu dan. Il-ġbir flimkien tal-kapaċitajiet tad-difiża fl-Ewropa tagħmel sens ekonomiku perfett.” Din l-istess ambizzjoni tfissret fil-pjan ta' tliet punti dwar il-politika barranija tiegħu, li ġie integrat fil-Linji Gwida Politiċi – il-kuntratt politiku tal-Kummissjoni Juncker mal-Parlament Ewropew u l-Kunsill Ewropew. PESCO huwa qafas u proċess, abbażi tat-Trattat, sabiex il-kooperazzjoni fejn tidħol difiża tiġi approfondita fost l-Istati Membri tal-UE li jkunu jistgħu u li jridu jagħmlu dan. Se jippermetti lill-Istati Membri li jiżviluppaw kapaċitajiet ta' difiża b'mod konġunt, jinvestu fi proġetti konġunti u jtejbu l-istat ta' tħejjija operattiva u l-kontribut tal-forzi armati tagħhom. Wara n-notifika tal-lum, il-Kunsill għandu jadotta deċiżjoni formali li tistabbilixxi l-PESCO sa tmiem is-sena, u l-ewwel proġetti jiġu identifikati b'mod parallel. Il-Fond Ewropew għad-Difiża mniedi mill-Kummissjoni f'Ġunju 2017 se jagħti spinta għal proġetti kollaborattivi fil-qasam tar-riċerka dwar id-difiża, l-iżvilupp ta' prototipi u l-akkwist konġunt ta' kapaċitajiet.In-notifika konġunta tal-lum hija pass importanti lejn il-ħolqien ta' Unjoni Ewropea tad-Difiża li tkun operattiva għal kollox sal-2025, kif saħaq il-President Juncker fl-indirizz tiegħu dwar l-Istat tal-Unjoni fl-13 ta' Settembru 2017. Għal aktar informazzjoni dwar il-PESCO, jekk jogħġbok ara l-iskeda informattiva hawn. F'dan ir-rigward ara n-Nota Strateġika: Fid-Difiża tal-Ewropa miċ-Ċentru Ewropew ta' Strateġija Politika. Tista' tara ċ-ċerimonja tal-iffirmar ta' PESCO fuq l-EbS.